EPISTOLA CIV. GOSLENI EPISCOPI CARNOTENSIS AD SUGERIUM.  Excusat se quod ab eo vocatus interesse non possit solemnitati S. Dionysii, ob adventum inopinatum domini Antissiodorensis episcopi.
Domino SUGERIO, Dei gratia venerabili abbati S. Dionysii, GOSLENUS eadem gratia Carnotensis Ecclesiae humilis minister, salutem et devota obsequia
Propter reverentiam pretiosorum martyrum, beati Dionysii apostoli Galliarum et sociorum ejus, et propter mandatum excellentiae vestrae, cui per omnia toto posse nostro obsequi volumus, celeberrimam solemnitatem, ad quam nos submonuistis, quam prae caeteris quasi jure haereditario domini praedecessoris nostri ampliori devotione venerari debemus et colere, adire disposueramus. Caeterum nos inopinatus domini Antissiodorensis adventus invitos retinuit, quem accepto inde nuntio in proxima Dominica exspectamus. Veremur enim futuram inde sibi adversum nos suspicionem, si suam, quam modo primum nobis exhibet, videremus effugisse praesentiam.
( Hugonis )